Št. 610-4/2022/8

Ljubljana, 6. 6. 2022

**SPOROČILO ZA JAVNOST**

**Gostujoča razstava »Napoleonova cesta v Dalmaciji – Cesarska cesta št. 5« in**

**Mednarodni dan arhivov v Arhivu Republike Slovenije**

Arhivi po vsem svetu že od leta 2008 obeležujemo 9. junija Mednarodni dan arhivov in s tem opozarjamo na pomen arhivov in arhivskega gradiva. 9. junija 1948 je bil namreč na pobudo organizacije UNESCO v Parizu ustanovljen **Mednarodni arhivski svet** (International Council on Archives), nevladna organizacija, ki združuje arhive in arhivska strokovna združenja ter ima prek 1900 članov iz 199 držav.

**Mednarodni dan arhivov bo Arhiv Republike Slovenije letos slovesno obeležil v četrtek, 9. junija 2022, ob 13. uri z odprtjem gostujoče razstave »Napoleonova cesta u Dalmaciji – Carska Cesta br. 5 / Napoleonova cesta v Dalmaciji – Cesarska cesta št. 5«, ki jo je pripravil Državni arhiv v Zadru.**

Državni arhiv v Zadru je leta 2019 pripravil razstavo z naslovom Napoleonova cesta v Dalmaciji, v kateri je prikazan prispevek francoske uprave k izgradnji ceste mreže v Dalmaciji. V novi postavitvi razstave pa sta avtorja Denis Martinović in Karolina Ražov z arhivskim gradivom, ki ga hrani Arhiv Republike Slovenije, razširila temo na celoten potek tako imenovane cesarske ceste št. 5, državne ceste najvišje kategorije, s katero so želele francoske oblasti v času Ilirskih provinc (1809–1813) povezati kraje med njihovo prestolnico Ljubljano in najjužnejšim delom Budvo.

Beneška republika, ki je več stoletij obvladovala kopno in otoke od Istre, Kvarnerja in Dalmacije do Boke Kotorske, je razvijala predvsem pristaniška mesta, razvoj komunikacijskih poti v zaledju pa ni bil v njenem interesu. Z gradnjo cestnih povezav v dalmatinskem zaledju je začela že avstrijska uprava v letih 1797–1805, bolj pospešeno pa so se dela nadaljevala po letu 1805, ko je Dalmacija pripadla Italijanskemu kraljestvu in tako postala del francoskega cesarstva. Cestne povezave so bile ključnega pomena tako za premikanje vojaških sil kot tudi za uspešno izvajanje celinske blokade in pretok blaga, zato je bilo nujno med sabo povezati kraje v zaledju Dalmacije. Za gradnjo cest je bila odgovorna posebna Uprava cest in mostov z obsežnim aparatom, ki jo je vodil glavni inženir Jean-Louis Blanchard, dela so se financirala deloma iz državnega proračuna in z davki, k delu pa je bilo s tlako zavezano tudi lokalno prebivalstvo.

Prvi del razstave se osredotoča na dela, ki so bila izvedena na odsekih cest v Dalmaciji od začetka francoske uprave. Glavnina del je bila izvedena v letu 1807, ko so bile zgrajene štiri ceste: Mediteranska, ki je povezovala Knin, Vrliko, Cetino, Sinj, Trilj, Vrgorac in Norinsko kulo; Primorska med Skradinom, Šibenikom, Borajo, Trogirom, Solinom in Splitom ter cesti Solin–Split–Dicmo in Split–Sinj. Največji inženirski podvig je predstavljal del ceste čez Biokovo nad Brelo in Makarsko, kjer je bilo potrebno prebijati stene in graditi podporne zidove v višini med 3 in 6 metrov, da bi naklon ceste omogočal prehod vprežnih vozov. Kljub temu, da vseh odsekov niso uspeli povezati, je bilo v Dalmaciji zgrajenih skupno okoli 500 kilometrov makadamskih poti.

Razstavo sta avtorja za postavitev v Ljubljani razširila z dokumenti, ki pričajo o celotni trasi Napoleonove ceste št. 5. Ilirske province, ki so združevale province Koroško, Kranjsko, Istro, Civilno Hrvaško, Vojaško Hrvaško, Dalmacijo in Dubrovnik, so imele zelo neenakomerno razvito cestno omrežje. Če je bilo potrebno posamezne trase v Dalmaciji šele zgraditi, pa so cestne povezave na Kranjskem že obstajale. Gradnja tu tako ni bila potrebna, vendar so ceste in mostovi potrebovali veliko vzdrževalnih del in popravil, saj so bili poškodovani zaradi velikega pretoka vojske. Avtorja sta razstavi dodala tudi dokumente centralnih oblasti Ilirskih provinc, ki se nanašajo na cestna dela v celotnem poteku ceste.

Kljub temu, da cestna povezava ni bila v celoti uresničena, se je konec leta 1812 glavni intendant Ilirskih provinc Christophe de Chabrol de Crouzol pohvalil, da informacije zdaj potujejo od Ljubljane do Dubrovnika šest dni namesto prejšnjih osemnajst dni.

Razstava izpostavlja tudi nekatere zanimivosti in predstavlja biografske zapise o osebnostih, ki so s svojim delovanjem najbolj zaznamovale gradnjo cest v francoskem obdobju, tako v Dalmaciji kot kasneje v celotnih Ilirskih provincah, katalogu pa je dodan še kratek pregled s tem povezanega arhivskega gradiva, ki ga hrani Arhiv Republike Slovenije.

**Na odprtju razstave bosta zbrane poleg direktorjev Arhiva Republike Slovenije in Državnega arhiva v Zadru ter avtorjev razstave nagovorila tudi francoska veleposlanica v Sloveniji, Nj. eks. Florence Ferrari in hrvaški veleposlanik v Sloveniji, Nj. eks. Boris Grigić.**

**Razstava »Napoleonova cesta v Dalmaciji – Cesarska cesta št. 5« bo v Arhivu Republike Slovenije na Zvezdarski 1 v Ljubljani na ogled do 30. septembra 2022.**

Za dodatne informacije smo vam na voljo: (01) 24 14 280, natalija.glazar@gov.si.

Vljudno vabljeni in lepo pozdravljeni,

dr. Bojan Cvelfar

direktor